Generarea, tratarea și transferul deșeurilor periculoase și

al altor deșeuri în statele membre ale UE în perioada 2013-2015;

exercitarea competențelor de adoptare a actelor delegate

1.Introducere

Uniunea Europeană („UE”) este parte la Convenția de la Basel privind controlul transportului peste frontiere al deșeurilor periculoase și al eliminării acestora din 22 martie 1989 („Convenția”). Obiectivul global al Convenției este să protejeze sănătatea umană și mediul împotriva efectelor negative ale deșeurilor periculoase.

Regulamentul (CE) nr. 1013/2006 al Parlamentului European și al Consiliului din 14 iunie 2006 privind transferurile de deșeuri („regulamentul”) transpune convenția în dreptul Uniunii și se aplică direct în statele membre. A fost modificat în 2014 prin Regulamentul (UE) nr. 660/2014.

În fiecare an calendaristic, fiecare stat membru prezintă Secretariatului convenției un raport pentru anul calendaristic anterior cu privire la punerea în aplicare a convenției. O copie a acestui raport („raportul Basel”) este trimisă și Comisiei, împreună cu informații suplimentare sub forma unui răspuns la un chestionar privind punerea în aplicare („chestionarul UE”).

O dată la trei ani, Comisia întocmește, pe baza rapoartelor Basel și a chestionarelor UE, un raport privind punerea în aplicare. Acesta este cel de-al cincilea raport de punere în aplicare și cuprinde perioada 2013-2015. Informații cu privire la rapoartele statelor membre pot fi consultate în documentul de lucru al serviciilor Comisiei care este anexat.

În convenție se utilizează termenii „import” și „export” pentru fiecare transfer înspre sau, respectiv, dinspre o țară care este parte la convenție. În conformitate cu dreptul Uniunii Europene, termenii respectivi se aplică doar transferurilor dinspre sau înspre Uniunea Europeană în ansamblul său. În prezentul document, termenii sunt încadrați de ghilimele și sunt definiți în conformitate cu convenția.

Toate cifrele sunt aproximative și au fost rotunjite.

Exercitarea competențelor de adoptare a actelor delegate

Articolul 58 din regulament prevede faptul că competența de a adopta acte delegate este conferită Comisiei în conformitate cu articolul 58 litera (a) pentru a modifica anexele la regulament. Obiectivul este acela de a reflecta modificările convenite ale listei de deșeuri adoptate în conformitate cu articolul 7 din Directiva 2008/98/CE, de a reflecta deciziile luate în temeiul convențiilor și acordurilor internaționale relevante și de a ține seama de modificările convenite în temeiul Convenției de la Basel și al Deciziei OCDE. Articolul 58 alineatul (2) litera (a) prevede faptul că delegarea de competențe se conferă Comisiei pentru o perioadă de cinci ani, începând din 17 iulie 2014. Comisia trebuie să întocmească un raport privind delegarea de competențe cel târziu cu nouă luni înainte de încheierea perioadei de cinci ani.

Delegarea de competențe în conformitate cu articolul 58 a fost conferită Comisiei

printr-un amendament introdus prin Regulamentul (UE) nr. 660/2014, care a intrat în vigoare la 1 ianuarie 2016. Până în prezent, Comisia nu și-a exercitat competențele delegate în conformitate cu acest regulament, întrucât lista de deșeuri adoptată în conformitate cu articolul 7 din Directiva 2008/98/CE nu a fost modificată, nici nu s-a emis vreo decizie sau modificare importantă și relevantă convenită în temeiul convențiilor și acordurilor internaționale relevante, cum ar fi Convenția de la Basel și Decizia OCDE, care ar justifica exercitarea acestor competențe într-un mod proporțional. Cu toate acestea, Comisia preconizează că aceste modificări ar putea fi convenite în temeiul Convenției de la Basel în decursul următorilor câțiva ani.

2.Raportarea de către statele membre

La momentul întocmirii prezentului raport, toate cele 28 de state membre au prezentat răspunsuri cu privire la raportul Basel și la chestionarul UE pentru perioada 2013-2015.

În ceea ce privește datele cu privire la cantitățile totale de deșeuri transferate între statele membre, s-au constatat neconcordanțe între cantitățile raportate de țările „exportatoare”

și cele raportate de țările „importatoare” (tabelele de la 2-48 până la 2-50). La categoria „toate deșeurile notificate”, aceste neconcordanțe au variat între 2 % (2013) și

12 % (2014). S-au constatat tipare similare la categoriile „deșeuri periculoase” și „toate celelalte deșeuri notificate”. O posibilă explicație pentru această neconcordanță este faptul că deșeurile care sunt transferate la sfârșitul unui an calendaristic pot fi socotite ca fiind „exportate” în timpul anului respectiv de către statul membru care expediază deșeurile, în timp ce statul membru care le primește poate considera deșeurile ca fiind „importate” numai după ce le-a prelucrat pe parcursul anului următor. În aceste cazuri, cantitățile „exportate” pot să fie mai mari decât cantitățile „importate” într-un anumit an, în timp ce se poate constata fenomenul opus în anul următor. În plus, unele state membre nu includ constant în rapoartele Basel transferurile de deșeuri notificate care nu se încadrează în sfera de aplicabilitate a convenției, nefiind obligate din punct de vedere juridic să facă acest lucru. Alte discrepanțe ar fi putut să apară ca urmare a faptului că datele din documentele pe suport de hârtie sunt prelucrate manual, întrucât sistemele electronice nu sunt complet operaționale în acest moment.

3.Generarea de deșeuri periculoase

În raportul Basel, statele membre furnizează informații cu privire la cantitatea totală generată de deșeuri periculoase și de „alte deșeuri”. Deșeurile periculoase sunt definite în conformitate cu o listă de fluxuri și/sau constituenți de deșeuri (intrările Y1 - Y45 din categoriile definite în convenție) și anumite caracteristici periculoase. În plus, în cazul în care legislația națională proprie clasifică deșeul ca periculos, atunci acesta este considerat ca fiind periculos dacă Secretariatul convenției a fost informat asupra acestui lucru. Potrivit convenției, „alte deșeuri” înseamnă deșeurile menajere (intrarea Y46) și reziduurile provenind de la incinerarea deșeurilor menajere (intrarea Y47). Aceste categorii de deșeuri sunt supuse controalelor asemănătoare celor care se aplică deșeurilor periculoase în conformitate cu convenția. Secțiunea D din documentul de lucru al serviciilor Comisiei prezintă o listă completă a codurilor Y din cadrul convenției.

La momentul întocmirii prezentului raport, datele cu privire la cantitatea totală de deșeuri periculoase generată în 2015 erau incomplete, întrucât 11 state membre nu au furnizat nicio informație (tabelul 2-1). În plus, cinci state membre au omis datele pentru 2014, iar cinci state membre nu au furnizat datele pentru 2013. Aceste lacune au fost completate estimând cifrele lipsă în baza datelor furnizate în anii anteriori.

În 2015, au fost generate 70 de milioane de tone de deșeuri periculoase în UE-28, în timp ce în 2014, au fost generate 71 de milioane, iar în 2013, 75 de milioane.